
DISSERTATIO  MEDICA 


INAUGURALIS 

DE 

UTERI  RETROVERSIONE 

USQUE  AD  GRAVIDITATIS  FINEM 

PERSTANTE. 


In  hoc  tentamine  consilium  est  meum,  num  ute- 
rus retroverti  possit,  non  inquirere  ; de  hoc  enim 
inter  omnes  convenire  mihi  persuasum  habeo  ; sed 
num,  hoc  in  mensibus  primis  prasgnationis  facto, 
uterus  in  isto  statu,  usque  ad  tempus  perfectum 
gestationis,  perstet. 

Rem  hujusmodi  nullus  auctor,  nisi  sub  finem 
secuti  ultimi,  perspectam  habuisse  videtur.  Casus 
primus  ad  hanc  comprobandam  prolatus,  a Doc- 
tore  Jackson  isto  tempore  editus  est,  quem  Doc- 

tores  Bland,  Denman,  Thynne,  Merriman  et 
Croft,  utpote  testes,  confirmarunt. 

Exinde  paucos  annos,  ob  singularum  partium 
enumerationem  alius  casus  egregii,  et  quasdam  ob- 
servationes insignes  ad  hanc  rem  pertinentes,  Doc- 
tori  Merriman,  obstetrici  praeclaro  Londini,  ma- 
gis praecipue  sumus  devincti  *. 

Sed  quamvis  tantae  auctoritates  existunt,  ob- 
stetrices sunt,  iidemque  primum  locum  occupan- 
tes, inter  quos,  ni  fallor,  recensetur  Professor  ce- 
leberrimus hujus  artis  in  hac  Academia,  qui  ute- 
rum usque  ad  tempus  supra  dictum  non  perstare 
retroversum  posse,  adhuc  contendunt. 

Num  igitur  rem  adhuc  sub  judice  esse,  vel  ean- 
dem utpote  quaestionem,  quae  salutem  ipsam  et  ma- 
tris et  foetus  arcte  complectatur  habemus,  hanc 
haud  indignam  fore  investigatione  nostra  spero. 

Experientiam  multam  exercendo  artem  obste- 
tricam acquisitam,  ut  in  opiniones  Doctoris  Mer- 
riman ineam,  me  induxisse  fateor. 

Uterum  retroversum,  utpote  inter  mensem  ter- 
tium et  quartum  gestationis  accidentem,  situm 
suum  naturalem  feliciter  recuperare,  attentione 
idonea  et  tempestiva  adhibita  ad  vesicam  et  alvum 
satis  et  frequenter  deplendas,  non  dubitari  potest ; 


* Med.  and  Pliys.  Journal,  1806. 

et  revera,  ex  illis  intellectis  de  capacitate  pelvis  et 
molis  gravidi  uteri  post  novem  menses  elapsos,  re- 
bus ut  solent  existentibus,  confitendum  est,  quod 
vitium  tam  diu  unquam  posse  perstare,  vix  conci- 
pere possimus.  Nam  in  exemplo  # a Doctore 
Hunter  citato  retroversionis  ad  mensem  quintum 
perstantis,  unde  tabula  ejus  vigesima  sexta  de- 
sumpta est,  cadavere  secto,  uterus  ubique  in  cavi- 
tate pelvis  tam  perfecte  impactus  fuit,  ut  non  nisi 
post  symphysin  pubis  divisam,  et  ossa  magna  ex 
parte  separata,  expediri  potuit. 

Hac  imo,  ut  videretur,  repugnantia  fisi,  pelvi 
nimirum  uterum  donec  gestatio  perfecta  fuerit  con- 
tinente, retroversionem  non  permanere  posse,  non- 
nulli tam  acerrime  affirmant. 

Uterum  tamen  in  hoc  situ  pravo,  rebus  quibus- 
dam peculiaribus  existentibus,  ad  finem  gestatio- 
nis posse  manere,  exempla  a Doctoribus  Jackson 
et  Merriman  edita,  et  obstetricibus  celeberrimis 
confirmata,  prorsus  stabilire  videntur. 

Sed  quibus  rebus  existentibus  uterus  sic  positus 
perstet,  nullam  specialem  mentionem  in  disserta- 
tionibus ejus  de  hac  re,  quippe  quae  praecipue  ad  fac- 
tam veram  comprobandam  editae  fuisse  videantur, 
Doctor  Merriman  fecit.  Quaedam,  igitur,  de 


* Med.  Observ.  and  Inquir.  vol.  xvi. 


4 


DE  UTERI  RETROVERSIONE. 


causis  probabilibus,  et  praedisponentibus  et  excitan- 
tibus, proferre  audebo,  fisus,  si  haec  non  talia  sint 
ac  conclusiones  aliquas  certas  praebere  habeantur, 
eadem  tamen  non  prorsus  attentione  indigna  fore. 
Sed  priusquam  haec  ingredior,  mihi  liceat  conspec- 
tum pelvis  exhibere,  et  contentorum  ejus  non  so- 
lum in  statu  suo  naturali,  sed  quoque  aberrationum 
ex  hoc,  num  ab  effectibus  morbi  vel  aliter  acciden- 
tium, prout  cum  hoc  pravo  situ  arctius  connectan- 
tur. 

“ Ibo  intro,  de  cognitione  ut  certior  fiam.”  Ter. 

Primo,  quod  ad  pelvim  ipsam  pertinet : haec  ab 
anatomicis,  in  partes  duas,  superiorem  nempe  et 
inferiorem,  divisa  est.  In  parte  posteriore  supe- 
rioris, projectio  vertebrarum  lumborum,  et  in  la- 
teribus fossae  iliacae,  sitae  sunt.  Pars  inferior,  quae 
summi  est  momenti,  eam  quae  nominatur  cavitas 
verae  pelvis  constituit,  et  ex  margine,  vel  introitu, 
cavitate  ipsa,  et  exitu,  constat.  Observari  po- 
test, cum  vera  pelvis  forma  sit  idonea,  cavum  a 
parte  ima  sacri  et  projectione  promontorii  supra 
formatum,  e rata  parte  capax  esse,  et  vel  apertura 
superiore  vel  inferiore  multo  latius.  Aberratio 
prima  pelvis,  quam  memoraturus  sum,  ad  capaci- 
tatem ejus  spectat.  Dimensionibus  solitis  multo 

minor  vel  major  sit,  quamvis  proportiones  suas 
relativas  simul  servet.  De  statu  posteriori,  quo 
molem  praeter  solitum  tunc  temporis  continere 
valet,  me  velle  loqui  recordandum  est. 

Baudelocque  casum  memorat,  quo  pelvis  tam 
ampla  fuit,  ut  mense  sexto,  corpus  uteri  extra 
vulvam  apparere  pateretur  in  fcemina,  quae  pessum 
amplissimum,  quem  per  tempus  longissimum  ges- 
serat, se  tuto  exuere  posse  putavit.  Mense 
quarto,  se  plurimos  descensus  hujusmodi  vidisse, 
inquit. 

Pelvis  quoque,  ob  distortionem,  plus  minusve 
capax  fieri  proclivis  est : quamvis  quod  ad  partem 
inferiorem,  vel  pelvim  veram,  hanc  fere  semper 
minus  capacem  esse  affirmare  liceat,  nimirum  cum 
distortio  ossa  sola,  quae  ad  cavitatem  ejus  consti- 
tuendam protinus  inserviunt,  afficit,  et  magis  prae- 
cipue aliquam  partem  ossis  sacri,  imprimis  apud 
illam  partem  qua  cum  vertebra  inferiori  lumborum 
conneetitur. 

Cum  pelvis  distortione  capacior  fit,  hoc  de  cavi- 
tate vera  ipsa,  sed  quod  ad  uteri  amplificationem, 
intelligi  nolo.  Distortio  enim,  ad  quam  refero,  est 
ubi  ad  lumborum  vertebras  tres  inferiores,  et  impri- 
mis ad  angulum  formatum  conjunctione  vertebra' 
quintae  cum  quarta  accidit.  Hic  angulus,  statu 

etiam  ejus  naturali,  insigniter  prominet  ; et  si  con- 
stitutioni adsit  morbus,  qui  ossa  debiliora  efficiat, 
non  mirum  videbitur  spinam  in  hac  parte  cedere, 
si  eandem  et  in  situ  erecto  et  dum  sedemus,  mag- 
nam partem  gravitatis  corporis  sustinere,  recorde- 
mur. Projectio,  in  hoc  casu,  symphysin  pubis 
versus  haud  parum  tendat,  et  igitur  aperturam 
superiorem  pelvis  magnopere  contrahat,  dum  su- 
perficies inferior  projectionis  adhuc  plus  minusve 
altior  quam  horizon  marginis  infra  existat,  unde 
capacitas  evidenter  augeatur,  imprimis  quod  ad 
evolutionem  paulatim  insinuantem  uteri  retroversi 
pertinet. 

Coccyx  quoque  ob  mobilitatem  suam  ad  punc- 
tum quo  cum  sacro  conjungitur,  cedendo,  ad  au- 
gendam cavitatem  pelvis,  vi  intra  cavitatem  ejus 
protrusa,  haud  parum  inservit,  quod  etiam  musculi, 
caeteris  paribus,  et  fortasse  quoque,  in  aliquo  mo- 
do, ligamenta  sacro-sciatica,  efficiant. 

Quae  in  pelvi  fceminae  continentur  sunt  vesica, 
vagina,  uterus  et  appendices,  atque  rectum. 

Vesica  proxime  pone  pubem,  hanc  inter  et  ute- 
rum sita  est,  et  ad  partem  inferiorem  vaginae  et 
uteri  ad  cervicem,  ope  substantiae  cellularis,  late 
connectitur.  Vesica  inanis  in  cavitatem  pelvis  re- 
labitur,  prout  plus  minusve  distenditur,  in  abdo- 

men  ascendit.  Sed  quod  mirum  est,  hoc  organum, 
quod  in  statu  suo  naturali  octarios  duos  ad  tres 
continere  potest,  urina  suppressa,  adeo  fuit  disten- 
sum, ut  omnes  quantitates  intermedias  etiam  ad 
octarios  quatuordecim  vel  amplius  contineat  ! ut  in 
aegra  Doctoris  Hunter  supra  dicta  accidit,  fun- 
do vesicae  simul  usque  ad  scrobiculum  cordis  ten- 
dente. 

Fibris  musculosis  vesicae,  distensione  nimia,  vis 
contrahendi,  cum  urina,  aegra  inconscia,  distillat, 
saepe  deficit.  Hoc  quamvis  ne  distentio  augeatur 
prohibeat,  hanc  tamen  removere  non  satis  valet ; 
et  vesica  undique  premens,  per  hebdomadas,  aut 
etiam  menses,  haud  rupta  perstet. 

Vagina  est  tubus  elasticus,  ex  orificio  externo 
ad  os,  vel  potius  cervicem  uteri,  tendens.  Ostium 
infra  a fourchette , supra  arcu  pubis,  et  proxime 
super  meatu,  continetur.  In  statu  partium  na- 
turali, orificia  vaginae  et  uteri  digitos  tres  vel  qua- 
tuor  inter  se  tantum  distant,  sed  hoc  supra  pelvim 
ascendente,  os  uteri  ex  apice  digiti  removetur. 

Vagina  cum  vesica  et  cervice  uteri  sic  arcte  con- 
juncta, malo  de  quo  agitur  existente,  nunquam 
est  negligenda. 

Uterus,  qui  in  statu  haud  impregnato  piri  plani 
facti  formam  referre  dictus  est,  circiter  digitos 

tres  longus,  duosque  latus,  existit.  Utpote  ex 
fundo,  corpore,  cervice,  ore  uteri  et  appendicibus, 
constans,  describitur.  Dum  situm  solitum  et  re- 
lationes servat,  fundus  cum  margine  pelvis  est 
aequalis,  vel  pauxillo  infra  situs.  Uterus  impreg- 
natus  ad  fundum  ampliari  incipit,  cum  in  pel- 
vim nonnihil  descendit,  fortasse  ob  gravitatem  auc- 
tam, vel  verisimilius,  ob  amplificationem  ejus  et 
modum  difficilem  quo  fundus,  nunc  superficiem 
majorem  praebens,  inter  viscera  ad  marginem  pel- 
vis tendit.  Augescere  perstans,  e circulo  ossium 
in  cavitatem  abdominis  tandem  emergit. 

E nexu  arcto  anatomico  supra  dicto,  utpote  in- 
ter vesicam  ejusque  urethram  et  vaginam  atque 
uterum  intercedente,  has  necessario  semet  invicem 
afficere,  si  aberratio  aliqua  cujusvis  forte  accideret, 
facile  patebit. 

Si  vesica  igitur,  quacunque  de  causa,  utero,  in- 
ter mensem  tertium  et  quartum  pregnationis,  e 
cavitate  pelvis  emersuro,  distensa  est,  hoc  organum 
e situ  suo  motum  iri  fere  certum  est,  idque  opera- 
tione quodammodo  duplice  efficitur ; vesica  enim, 
mole  sua,  fundum  ascendentem  non  solum  depri- 
mit, sed  extremitatem  oppositam  os  uteri,  simul 
trahit  sursum,  unde  uterus  in  cervicem  ejus  sub 
promontorium  sacri  retro  projicitur.  Hic  jacet  in 

cavitate  pelvis  inter  vaginam  et  rectum,  ore  uteri 
sursum  pone  pubem  directo,  adeo  ut  a digito  non 
sentiatur,  dum,  perscrutatione  facta  per  anum,  fun- 
dus accuratissime  percipietur,  rectum  in  cavo  sacri 
premens,  sic  constituens  quod  Uteri  JEtetroversio 
nominatur. 

Rectum,  continuatio  flexurae  sigmoideae  coli  in- 
ferioris, ad  ultimam  vertebram  lumborum  initium 
habet,  supra  promontorium  sacri  transit,  in  cursu 
suo  directionem  curvam  ejus  ossis  et  coccygis  se- 
quens, in  anum  tandemque  desinit.  Pressura  intra 
pelvim,  utero  retroverso,  nimirum  facta,  adeo  possit 
comprimi,  ut  parum  spatii  occupet,  et  simul  adeo 
deleatur  ut  egressui  faecum  solidarum  obstet,  unde 
accideret  ut  portio  coli  proxime  superior,  quae  est 
capacissima  et  dilatandi  patiens,  verisimiliter  dis- 
tenderetur, et  quia  in  vertebras  lumborum  proxime 
sita  est,  projectionem  directe  supra  marginem  pel- 
vis haud  parvam  efficeret. 

Quaedam  praeterea  dicenda  sunt  de  contentis 
uteri  ipsius  ; et  haec,  ut  mihi  videtur,  a re  de  qua 
agitur  non  aliena.  Ovum  molis  esse  diversae  in 
diversis  fceminis,  non  potest  dubitari.  Nemo  est 
qui  artem  obstetricam  exercuit,  quin  opportunita- 
tes frequentes  habuerit  hoc  observandi,  non  solum 

quod  ad  partum  ipsum,  sed  placentam  et  funicu- 
lum atque  liquorem  amnii,  pertinet. 

Nec  magnitudo  infantis  moli  matris  semper  con- 
venit. Partum  minimum,  matre  statura  prater 
solitum  ingentis  existente,  et  vice  versa,  saepe  vi- 
demus. 

Gravitas  media  foetus  maturi  ad  libras  septem 
aestimata  est.  Nonnulli  libras  novem  et  amplius, 
alii  quinque,  quatuor  et  semisse,  et  plurimi  tres  et 
tres  ex  quatuor  partibus,  ponderati  sunt.  Hi  poste- 
riores, inquit  Baudelocque,  quam  qui  libras  no- 
vem ponderant,  frequentiores  sunt,  et  post  partum 
molem  tantam  adipiscuntur. 

Gravitas  solita  placentae  ad  libram  unam  uncias- 
que duas  habetur  ; copia  liquoris  amnii  circa  libras 
duas  esse  existimata  est ; et  quamvis  subinde  unciis 
quatuor  copiosior,  saepe  est  parcior. 

Videretur  igitur  quod  ovum  perfectum,  utpote 
foetum,  placentam  et  liquorem  amnii  complectens, 
omnibus  ponderibus  intermediis,  ex  libris  quinque 
ad  duodecim  et  supra,  existat. 

Ad  haec,  ovum  parvum  sit  propter  interitum  foe- 
tus, res  quae  valde  proclivis  est  accidere  credimus, 
ob  uterum  in  statu  retroverso,  mensibus  posterio- 
ribus gestationis,  firmius  incarceratum  indies  eva- 
dentem. Hoc  hebdomadas  plurimas  ante  partum 

accidat,  et  mulier  nihilominus  ad  tempus  plenum 
uterum  gerat. 

Pauca  quoque  sunt  de  foetu  in  utero  dicenda,  et 
quae  non  praeterire  oportet. 

Quamvis  plurimae  sententiae  diversae  de  hac  re 
temporibus  diversis  prolatae  sunt,  nunc,  ut  mihi  vi- 
detur, inter  plerosque  convenit,  caput  partem  maxi- 
me pendulam  uteri  occupare,  dum  clunis  extremi- 
tatesque inferiores  fundum  versus  sunt.  Hoc  con- 
firmari videtur  capite,  ad  initium  partus,  se  pri- 
mum exhibente,  idque  partu  perfecto,  praematu- 
ro, vel  etiam  abortu.  Tamen,  exceptiones  esse 
ad  hoc  plurimas,  quae  varietates  constituunt,  qui- 
bus nomina  sunt  partus  praeternaturales,  satis  con- 
venit. 

Pedibus  aut  clune  se  primum  exhibentibus,  si- 
tum foetus  directe  contrarium  esse  huic  supra  dic- 
to oportet,  capite  in  casibus  hujusmodi  fundum 
versus  posito.  Ad  hoc  postea,  inter  loquendum 
de  detentione  uteri  retroversi  intra  cavitatem  pel- 
vis, referre  necessarium  erit. 

Illis  nunc  exhibitis,  quae,  me  judice,  capacitatem 
relativam  pelvis  afficere  possint,  idque  nura  ex  pel- 
vi ipsa,  ovi  magnitudine,  vel  equidem  operatione 
utriusque  conjuncta  oritur,  et  etiam  talibus  vitiis 

temporariis  aut  permanentibus  partium  vicinarum, 
ac  proxime  ad  eadem  in  hac  investigatione  perti- 
nent ; nunc  explicare  conabor,  quatenus  hae,  rebus 
peculiaribus  existentibus,  simul  agunt,  adeo  ut  de- 
tentioni, de  qua  agitur,  ortum  praebeant. 

Primo,  igitur,  uterus  retroverti  possit,  ubi  cavi- 
tas pelvis  dimensiones  solitas  superat,  et  ovum  si- 
mul praeter  solitum  parvum.  Nunc,  si  vesica  aut 
colon,  hoc  facto,  distensum  perstare  sinitur,  adeo 
ut  uterum  iterum  ascendere  prohibeat,  nonne  veri 
est  simillimum,  quod  hic  se  accommodans  ad  istam 
capacitatem  absolute  et  relative  auctam,  donec  ges- 
tatio perfecta  fuerit  pergat  ? Ut  rebus  sequentibus 
factis,  me  judice,  accidat : uterus  retroverti  potest 
cum  vertebrae  lumborum  modo,  quem  inter  pelvim 
describendam  memoravi,  distorquentur.  Tunc 
dixi,  cavitatem  verae  pelvis,  quamvis  haec  distortio 
adsit,  immutatam  posse  perstare,  et  quamvis  projec- 
tio ad  symphysin  pubis  versus  magnopere  extendat, 
et  aperturam  superiorem  sic  contraibat,  superficiem 
inferiorem  tamen  posse  existere  supra  marginem 
verae  pelvis,  aiuctamque  capacitatem  igitur  efficere. 
Uterus  enim  coercitus  in  hoc  casu  indies  se  evol- 
vens, et  inter  hoc  faciendum  impeditus,  secundum 
ordinem  quo  haec  evolutio  in  statu  solito  fit  praeg- 
nationis, tendendo  illas  partes  versus  ubi  mini- 

mum  experitur  impedimenti,  formae  cavitatis  se 
accommodabit,  et  verisimillime  se  adeo  protruderet 
et  immitteret  utroque  latere  spinae  projectae,  ut  et 
fossas  iliacas  et  spatium  inter  symphysin  pubis  et 
spinam  projectam,  ultimo  occuparet. 

Ovum  quoque  magnitudinis  sit  infra  mediam, 
vel  ex  natura,  vel  interitu  fcetus,  plurimas  hebdo- 
madas, ante  initium  partus,  ut  antea  dictum,  facto.. 

Praeterea,  quamvis  distortio  supra  memorata  ad 
symphysin  pubis  approximando,  prohibuisset  ne 
uterus  ascendat  in  cavum  abdominis,  inter  evolu- 
tionem ejus  passivam  et  progressivam  etiam  ad 
tempus  perfectum  gestationis,  tamen  fieri  posse 
existimo,  quod  viribus  activis  et  efficacibus  uteri 
inter  parturiendum  non  prorsus  occurrat,  praeci- 
pue si  ossa  cranii  ob  foetum  deletum,  praeter  solitum 
comprimi  possint,  ut  in  casu  insigni  a Doctore 
Merriman  memorato. 

Haec  projectio,  revera,  aperturam  superiorem 
adeo  contrahat,  ut  ne  partus  fieret  per  os  uteri  et 
vaginam,  prorsus  impediat.  Ilebus  sic  existenti- 
bus,  si  nixus  sunt  validi,  rupturam  fore  uteri  Doc- 
tori  Merriman  persuadetur,  vel  nixus  omnino 
cessent ; quo  facto,  inflammatio,  adhaesio  et  ulcera- 
tio paulatim  accederent,  et  foetus  per  rectum  vel 
partem  superiorem  vagina'  demum  excluderetur. 

Sic  terminatio  similis  ei  foret,  gestationis  extra- 
uterina?. Doctor  Merriman,  et,  ut  mihi  videtur, 
haud  parva  verisimilitudine,  plurimos  casuum  qui 
extra-uterini  habiti  sunt,  exempla  tantum  uteri 
retroversionis  extitisse,  existimat.  Casus  hujus- 
modi, ut  exemplum  gestationis  extra-uterinae,  a 
Doctore  Barnum  memoratur.  Mense  quinto,  ae- 
gra dolore  simul  cum  effusione  aqua?  et  alicujus 
sanguinis,  signum  ovum  in  utero  adfuisse,  labora- 
bat. Levamen  hoc  tempore  experta  est ; sed  mense 
sequenti  (Novembre)  dolor  rediit,  et  os  uteri  ad 
pubem,  fundusque  ad  sacrum  directus,  sentieba- 
tur. Conatus  omnes  ad  eum  reducendum  infaus- 
te cesserunt,  suppuratio  facta  est,  et  ossa  foetus  per 
anum  dejecta  sunt.  Mense  Martii  mortua  est  *. 

Sed  iterum,  mihi  persuasum  habeo,  uterum  ad 
tempus  plenum  gestationis  retroversum  perstare 
posse,  quamvis  pelvis  sit  capacitatis  solitae,  et  ovum 
molis  communis ; idque  ut  puto,  praecipue  ex  situ 
foetus  in  utero  praeter  naturam,  hoc  est,  ubi  caput 
foetus  in  fundo,  et  pedes  ad  os  uteri,  jacent. 

Uterus,  in  hoc  exemplo,  vesica  distensa  vel  colo 
supra,  detentus,  nimis  amplus  quin  in  cavitate  pel- 
vis contineatur,  tandem  evadit.  Pedes  nunc  ori- 
ficio superiori  proxime  soluti  forent,  et  quo  pro- 
trusio, quam  in  parietibus  uteri  efficerent,  plus 

* Burae’  Midwifery. 

minusve  coni  foret  figura?,  eo  facilius  sursum  ten- 
deret. Evolutione  simul  progredientc,  corpus  ex- 
tremitatesque superiores  verisimiliter  sequerentur, 
adeo  ut  partem  haud  parvam  cavitatis  abdominis 
occuparet,  capite,  utpote  parte  sola  foetus,  in  pelvi 
relicto. 

Verum,  ut  antea  occasio  fuit  observandi,  hanc 
cavitatem  a cavo  sacri  constitutam,  et  promontorio 
ejus  supra,  quam  aperturam  superiorem  vel  inferio- 
rem esse  latiorem,  caput  sic  situm  indies  mole 
augescens,  plus  minusve  fixum  cito  oportet  fieri, 
imprimis  si  diametros  ejus  longa  ad  diametrum 
brevem  pelvis,  apposita  sit. 

Hic  casum  tradam,  qui  mihi  artem  obstetricam 
exercenti  se  obtulit,  in  quo  uterum  usque  ad  men- 
sem septimum,  propter  situm  foetus  in  utero  pras- 
ternaturalem,  aliasque  res  peculiares  factas,  retro- 
versum permanere  suspicatus  sum. 

Ineunte  mense  Martii  anni  mdcccxiv,  quidam 
rure  degens  circiter  quinque  millium  passuum  ex 
domicilio  meo  distantia,  ad  me  venit,  petitum,  ut 
uxori  ejus  inter  parturiendum  adessem  ; quod,  suo 
calculo,  si  tempus  plenum  impleret,  non  ante 
Maium  foret.  Tamen  dixit  uxorem  ejus  esse,  et 
nonnullos  ante  menses  fuisse,  conditione  valde  tur- 
bata, utpote  urinam  haud  reddere  valentem. 

Mane  diei  Martii  duodecimi,  maritus  iterum  ad- 
venit, petens  ut  uxorem  ejus  viserem,  quippe  quae 
duos  dies  ultimos  et  noctes,  sed  praecipue  noctem 
hesternam,  praeter  aliios  dolores,  nixibus  quasi  par- 
turientibus, conflictata  esset. 

riEgram  conditione  miserrima  deprehendi. 
Marcor  ejus  summa  erat.  Rubores  fuerunt  hec- 
tici  genarum,  quibus  adfuerunt  calor  generalis  et 
cutis  sicca,  lingua  arida,  et  sitis  ingens.  Extre- 
mitates inferiores  valde  fuerunt  tumidae,  et  adeo 
torpidae,  ut  fere  omnis  vis  movendi  periisset.  Haud 
diu  ei  cubanti  adfueram,  priusquam  unus  nixus 
adortus  est,  cui  pauca  post  minuta  alter  accessit ; 
cum  desiderium  fuit  mihi  cognoscendi  quomodo 
res  progrederentur.  Digitum,  ut  mos  est,  per 
vaginam  immittere  conanti,  mihi  successus  prorsus 
defuit,  aditus  enim  vaginae  adeo  deletus  est,  ut 
tunc  temporis,  statum  partium  praeternaturalem 
existere  credidi.  Nulla  protuberantia  ultra  os  ex- 
ternum adfuit,  nisi  qualis  tactum  continuum  prae- 
beret, veluti  foramen  nunquam  extitisset.  An- 
gulus a fourchette  constitutus  prorsus  deletus  est, 
ut  et  margo  orificii  ad  eundem  tendens,  donec  di- 
gito fere  ad  symphysin  pubis  elevato,  utrinque  rur- 
sus sentiri  potuit.  Inveni  me  posse  leniter  intror- 
sum et  sursum  premendo,  digitum  ultra  pubem 

usque  ad  cristam  suam  immittere,  donec  tandem 
ad  os  uteri  quod  fuit  dilatatum,  humidum  et  ce- 
dens, aspectu  sursum  perspicue  verso,  perveni. 
Digito  paulo  plus  immisso,  et  super  os  uteri  inun- 
cato, membranas  haud  ruptas,  et  per  has  unum  ex 
pedibus  tendentem,  accuratissime  percipere  potui. 
Proximum  fuit  per  rectum  perscrutari  ; hic  caput 
foetus  per  fundum,  aliquamve  partem  parietum 
uteri  valde  deprimens,  et  ex  toto  implens  cavum 
sacri,  evidentissime  sensi.  De  natura  vera  casus 
nihil  dubitationis  omnino  nunc  mihi  extitit.  Sed 
quia  cum  esset  casus  prorsus  insolitus,  tum  adeo 
proclivis,  ob  conditionem  debilem  aegrae,  lethalis 
evadere,  maritum  jussi  alterum  obstetricem  arces- 
sire. 

Interea,  ope  catheteris  plurimum  urinae  eduxi, 
et  enema  praecepi,  quod,  sine  ulla  materia  faeculen- 
ta dejecta,  redditum  est. 

Occasionem  nunc  surripui  de  historia  hujus 
casus  infelicis  quaerendi.  iEgra  circiter  annos  tri- 
ginta quinque  fuit  nata,  et  constitutionis  sanae  et 
validae  ex  natura  praedita,  staturae  paulo  brevioris 
solita,  sed,  ut  visum  est,  bene  formata.  Hic  quar- 
tus fuit  partus,  et  nihil  praeter  solitum  prioribus 
adfuerat.  Intellexi,  inter  mensem  tertium  et 
quartum  hujus  graviditatis,  illam  urinae  retentione 
laborasse,  et  causa  cujus  varia  remedia  empyrica, 
a vicinis  suis  laudata,  sine  levamine  usurpasse,  et 

postea  consilium  a chirurgo  petiisse,  qui  in  vicini- 
tatem advenerat,  sed  novem  millium  passuum  ab- 
hinc degebat.  Urinam  cathetere  hic  eduxit,  quae 
operatio  semel  tantum  singulis  hebdomadis  usque 
ad  hoc  tempus,  plerumque  peracta  est.  Stillici- 
dium perpetuum  fuerat  urinae,  sed  non  tantum  ut 
ne  vesica  distendatur,  inter  intervalla  longa  usus 
catheteris  prohiberet,  et  dolores  ejus  acutissimos 
fuisse  memoravit. 

Chirurgus  nunc  pervenit,  et  certior  factus  per- 
scrutando, res,  ut  dixi,  extitisse,  in  consilium  meum 
iniit  de  commodo  partum  expediendi. 

Primo  igitur,  digitum  meum,  ut  antea,  ad  os 
uteri  immisi,  et  membranas  rupi  ; quo  facto,  plu- 
rimum liquoris  amnii  emissum  est.  Digitos  duos 
in  rectum  tunc  immisi,  quicum  uterum  reponere, 
impellendo  leniter  sursum  et  antrorsum,  conatus 
sum  ; et,  hoc  aliquamdiu  facto,  dum  interea  api- 
ces digitorum  ad  partem  eandem  tumoris  non 
semper  admovi,  ille  manifeste  cedebat,  ut  digitos 
in  cavum  sacri  nunc  facilius  immittere  possem. 
Aditus  ad  os  uteri  quoque  facilior  erat,  et  pedem 
se  exhibentem,  digito  inuncato,  celeriter  carpere 
potui,  illumque  postea  adeo  firmare,  ut  vim  leniter 
extrahentem  sic  exercerem,  dum  manu  altera  ute- 
rum, ut  antea,  elevare  perstabam.  Ut  fundus  ex 
cavo  sacri  nunc  paulatim  recedebat,  sic  os  uteri  in 
situm  naturalem  in  vaginam  descendit,  cum  brevi 

penes  me  fuit  partum  efficere.  Infans  fuit  abor- 
tivus, sed  nullum  signum  exhibuit  manifestum 
marcoris,  nec  minor  fuit  plerisque  mense  septimo 
in  lucem  editis. 

iEgra  se  multum  levaminis  expertam  esse  dixit. 
Ut  pauxillum  panadae  sumeret  praescripto,  quod 
quieta  serveretur  praecepimus.  Mane  sequente, 
dosis  olei  ricini  exhibita  fuit,  et  vespere  repetita. 
Die  proximo  faeces  induratae  copiose  dejectae  sunt. 
Profluvium  lochiorum  parcissimum  erat,  et  vix  ali- 
quid lactis  secretum.  Symptomatis  febrilibus  per- 
stantibus, paulatim  debilior  fiebat,  et  die  decimo 
quinto  post  partum  obiit. 

Quatenus  accuratus  fuerim  casum  supra  dictum 
fuisse  uteri  retroversionis  credendo,  non  est  mihi 
pro  certo  dicere  ; tamen  fortasse,  ut  de  re  prae 
nobis  opinio  justa  statuatur,  dicendum  est,  me  ar- 
te obstetrica  per  aliquot  annos  multum  versatum, 
partubus  omnigenis,  tum  naturalibus,  tum  praeter- 
naturalibus  adfuisse,  ideoque  me  in  hac  perscruta- 
tione falli  posse,  ut  alicui  tironi  accideret,  non  ve- 
risimile existimo. 

Uterum  retroversum  usque  ad  tempus  plenum 
praegnationis  perstantem  raro  accidere  mihi  vide- 
tur ; sed  idem  fieri  posse,  et  revera  nonnunquam 
accidere,  cum  aegrae,  ex  quacunque  causa,  atten- 
tio ut  decet,  initio  non  fuerit  adhibita,  vereor  haud 
potest  dubitari. 

Obstetrix  igitur,  ob  uterum  retroversum  arces- 
situs, mensibus  primis  praegnationis,  quatenus  uni 
ex  aerumnis  gravissimis  et  periculosissimis  quae 
mulieribus  potest  accidere,  occurreret,  nullo  in 
exemplo  et  nulla  causa  aegram  negligat  aut  absit, 
priusquam  uterum  in  situm  proprium  reposuerit. 

Imprimis,  cura  danda  est  ut  vesica  ope  catheteris 
depleatur,  quae  operatio  bis  terve  in  spatio  viginti 
quatuor  horarum  debet  repeti,  et  intestina  crassa 
quoque  sunt  exoneranda.  Tali  ratione  solummo- 
do, in  casibus  mihi  ipsi  oblatis,  uterus  ad  situm 
suum,  intra  spatium  unius  hebdomadae,  restitutus 
est.  Si  aberratio  tamen  diutius  perstet,  nullum 
tempus  praeterire  debet,  quin  opera  caute  adhibea- 
tur aegram  in  situ  idoneo  ponendo,  et  rectum  at- 
que vaginam,  ut  decet,  premendo,  donec  usque 
uteri  reductio  effecta  fuerit. 

iEgra  lecto  nunc  cohiberi  debet,  alvus  facile 
servanda  est,  et,  ut  naturae  semper  cedat,  siquando 
desiderium  urinam  reddendi  fieret,  ipsa  monenda 
est.  Mulierem  quoque  oportet  exercitationem 
omnigenam  evitare,  et  donec  uterus  paulatim  au- 
gescens prohibeat  ne  in  pelvim  iterum  relabi  pro- 
clivis sit,  expectare. 

